...जब सोनिया गांधी ने की नितिन गडकरी की तारीफ, खड़गे ने भी थपथपाई मेजें, जानें क्या है मामला  
लोकसभा में हुई नितिन गडकरी के काम की तारीफ
सोनिया गांधी, मल्लिकार्जुन खड़गे ने भी थपथपाई मेजें
सुमित्रा महाजन ने कहा, 'हमारा आशीर्वाद आपके साथ है'
गडकरी ने अपने उत्तर के दौरान एक जगह कहा, 'मेरी यह विशेषता है और मैं इसके लिए खुद को भाग्यवान समझता हूं कि हर पार्टी के सांसद कहते हैं कि उनके क्षेत्र में अच्छा काम हुआ है.' जल संसाधन और गंगा संरक्षण मंत्रालय का प्रभार भी संभाल रहे नितिन गडकरी ने उत्तराखंड के चार धामों को जोड़ने वाली परियोजना से संबंधित प्रश्न का जवाब देते हुए गंगा का जिक्र किया और कहा कि प्रयाग में पहली बार गंगा इतनी निर्मल और अविरल है.
उन्होंने लोकसभाध्यक्ष से कहा, 'अध्यक्ष महोदया आप एक बार जाकर देखिए कि गंगा के लिए भी कितना काम हुआ है.' इस पर अध्यक्ष महाजन ने कहा कि काम हुआ है और 'हमारा आशीर्वाद आपके साथ है.' मंत्री के जवाब के बाद भाजपा के गणेश सिंह ने लोकसभाध्यक्ष से अनुरोध किया कि गडकरी ने देश में इतना काम किया है, उनके लिए सदन को धन्यवाद प्रस्ताव पारित करना ही चाहिए. इस पर भाजपा के सदस्यों ने मेजें थपथपाकर गडकरी की प्रशंसा की. यूपीए अध्यक्ष सोनिया गांधी और सदन में कांग्रेस के नेता मल्लिकार्जुन खड़गे सहित अन्य कुछ विपक्षी सदस्यों ने भी मेजें थपथपाकर अपना समर्थन जताया.